’n Boom vir Gert geplant | Netwerk24
’n Boom vir Gert geplant
Montagu-tuinbouklub het besluit om ter nagedagtenis aan Gert ’n boom in die Kruietuin by Jouberthuis te plant. Foto:
Die Montagu-tuinbouklub het Dinsdag 4 Februarie sy eerste byeenkoms vir die jaar by Jouberthuis in Langstraat Montagu gehou.
Dieselfde tyd verlede jaar was die tuinbouklub die gaste van Gert Lubbe by die pragtige art deco-styl Montagu Country Hotel.
Terwyl Gert die gaste deur die hotel se tuin geneem het, het hy gesê: “As jy ’n boom plant, het jy ’n ekstra kamer by jou huis”.
Gert was ’n lojale ondersteuner van die Montagu-museum asook vele ander organisasies. Montagu-tuinbouklub het besluit om ter nagedagtenis aan Gert, wat einde verlede jaar oorlede is, ’n boom in die kruietuin by Joubert-huis te plant.
’n Gedenkplaat met Gert se woorde daarop, is aan die Montagu-museum oorhandig en het nou ’n ereplek in die kruietuin. PJ Basson en Ria Viersen, vriende van Gert, het die boom geplant.
Die oggend is afgesluit met ’n lesing oor die gifbolplant deur Anneline Mohammedt waarna heerlike melktert en tee aan die 35 gaste bedien is.